MT Il-Ġurnal Uffiċjali tal-Unjoni Ewropea C 227/7

Rapport finali tal-uffiċjal tas-smigħ fil-każ COMP/C-3/37.990 – Intel (1)

2009/C 227/06

Sal-ġurnata tal-lum, il-każ Intel kien wieħed mill-aktar każijiet kumplessi fir-rigward ta' kwestjonijiet ta' proċedura. Il-qagħda kontroversjali tal-każ bejn dak li għamel l-ilment Advanced Micro Devices (“AMD”) u Intel Corporation (“Intel”) testendi lil hinn mix-xena Ewropea. Il-każ wassal għal numru ta' sfidi marbutin mal-proċedura min-naħa tal-partijiet kollha kkonċernati u minn dawk li pprovdew xi informazzjoni. Diversi kwestjonijiet marbutin mal-proċedura, li ħafna minnhom issemmew b'mod espliċitu fl-abbozz tad-Deċiżjoni, messu mal-kompetenzi ewlenin tal-Uffiċjal tas-Smigħ, u minħabba f'hekk din kellha tippreżenta evalwazzjoni f'dan ir-rapport finali.

Wara t-tluq tal-ex Uffiċjal tas-Smigħ, Is-Sur Serge Durande, fil-31 ta' Diċembru 2007, l-Uffiċjal tas-Smigħ responsabbli nbidel għal dan il-każ.

L-abbozz tad-Deċiżjoni jagħti lok għall-osservazzjonijiet li ġejjin:

I. IL-PROĊEDURA BIL-MIKTUB

1. Id-Dikjarazzjoni tal-Oġġezzjonijiet

Id-Dikjarazzjoni tal-Oġġezzjonijiet (“DO”) ġiet adottata mill-Kummissjoni fil-25 ta’ Lulju 2007. Intel ingħata 10 ġimgħat, sal-11 ta' Ottubru 2007, biex iwieġeb għad-DO. Wara talba raġonevoli min-naħa ta' Intel, L-Uffiċjal tas-Smigħ ikkonċeda estensjoni tal-iskadenza sal-4 ta' Jannar 2008, li wara ġiet estiża sas-7 ta' Jannar 2009, prinċipalment b'kunsiderazzjoni għal kwestjonijiet marbutin mal-aċċess tal-fajl li ma ġewx riżolti f'dak iż-żmien partikolari u għall-fatt li t-twettiq ta' analiżi sħiħa dwar l-ispejjeż medji tan-negożju ta' Intel, li setgħu ġew evitati, serva bħala difiża leġittima vis-à-vis l-użu ta' evalwazzjonijiet kumplessi f'mudelli ekonomiċi fid-DO li tikkonċerna r-rifużjonijiet (2). L-evalwazzjoni li saret mill-Uffiċjal ta' Smigħ uriet li, minkejja li evalwazzjoni ekonomika turi li skonti/ħlasijiet lura kundizzjonali setgħu kkaġunaw jew x'aktarx kienu se jikkaġunaw esklużjoni għad-dannu tal-kompetizzjoni, din – skont l-abbozz tad-Deċiżjoni – ma kinitx “indispensabbli” biex biha jinstab abbuż f'dan il-każ (3), u lill-akkużat kellha tingħatalu l-possibbilità li jeżerċita d-drittijiet kollha għad-dispożizzjoni tiegħu.

Intel wieġeb għad-DO fil-ħin

2. Id-Dikjarazzjoni Supplimentari tal-Oġġezzjonijiet

Id-Dikjarazzjoni Supplimentari tal-Oġġezzjonijiet (“DSO”) ġiet adottata mill-Kummissjoni fis-17 ta’ Lulju 2008. Fl-istess ħin il-Kummissjoni għaqdet is-sejbiet rilevanti tal-Każ COMP/C 3/39.493 mal-proċedura li ġiet segwita taħt il-każ COMP/C-3/37.990 u kompliet bil-proċedura taħt il-każ COMP/C-3/37.990.

Intel ingħata tmien gimgħat biex jissottometti t-tweġiba tiegħu għad-DSO Permezz ta' ittra bid-data tal-15 ta' Settembru 2008, L-Uffiċjal tas-Smigħ, tah lill-Intel, fuq talba raġjonevoli tiegħu, estensjoni tat-terminu tal-iskadenza sas-17 ta' Ottubru 2008, prinċiplament b'kunsiderazzjoni għall-kumplessità tal-każ li issa ngħaqad u għall-firxa wiesgħa tal-allegazzjonijiet li jmorru lura sal-1997 u li jirrekjedu investigazzjonjiet addizzjonali fi ħdan Intel.

Intel ma weġibx għad-DSO fi ħdan l-iskadenza estiża. Minflok, fl-10 ta' Ottubru 2008, Intel ippreżenta applikazzjoni quddiem il-Qorti tal-Ewwel Istanza (QEI) li tfittex inter alia l-annulament tad-deċiżjoni tal-Uffiċjal tas-Smigħ tal-15 ta' Settembru 2008 li tagħti estensjoni tal-limitu taż-żmien u applika għal darba oħra għal miżuri interim (4)

Permezz tal-ordni tas-27 ta' Jannar 2009, il-President tal-QEI rrifjuta l-applikazzjoni ta' Intel għal miżuri interim fuq il-bażi li l-applikazzjoni prinċipali ta' Intel kienet tidher prima facie mhux ammissibbli. Dan ir-rifjut jinkludi r-rifjut fir-rigward tat-talba ta' Intel għal estensjoni ulterjuri tat-terminu tal-iskadenza tas-17 ta' Ottubru 2008 biex iwieġeb għad-DSO tas-17 ta' Lulju 2008.

3. Ittra bil-Fatti

Fid-19 ta' Diċembru 2008, Il-Kummissjoni bagħtet ittra lil Intel biex tiġbidlu l-attenzjoni għal numru ta' punti ta' evidenza speċifiċi relatati mal-oġġezzjonijiet eżistenti tagħha u kif indikat hija stess, setgħet tuża f'Deċiżjoni finali potenzjali. (Ittra bil-fatti, “IbF”). Il-Kummissjoni stipulat id-data ta' skadenza tad-19 ta' Jannar 2009, biex jiġu sottomessi kummenti min-naħa ta' Intel dwar dawn il-punti. Din l-iskadenza ġiet estiża mid-Direttorat Ġenerali tal-Kompetizzjoni għat-23 ta' Jannar 2009. Fil-prattika, l-IbF ma bidlitx il-bażi ta' evidenza li fuqha ġew ibbażati l-oġġezzjoniet tal-Kummissjoni kontra Intel, kif stipulati fid-DO jew fid-DSO. Intel talab estenzjoni fuq il-bażi li l-fajl allegatament, ma kienx komplut (cf infra I.4. (d)) u fuq il-bażi tat-talba pendenti tiegħu għal smigħ orali dwar ċerti dokumenti (cf. infra II.2). Permezz ta' ittra bid-data tat-22 ta' Jannar 2009, l-Uffiċjal tas-Smigħ ma aċċettax din it-talba.

4. Aċċess għall-fajl

(a) It-tħejjija għall-aċċess tal-fajl: Il-ftehimiet dwar il-kunfidenzjalità ta' informazzjoni.

F'dan il-każ il-fajl kien kbir aktar mis-soltu. Fit-tħejjija għall-aċċess tal-fajl, diversi Produtturi ta' Tagħmir Oriġinali (“PTO”) ikkonkludew b'mod bilaterali Ftehimiet dwar il-Kunfidenzjalità ta' Informazzjoni (“FKI”) ma' Intel, li huma differenti minn xulxin biss minħabba d-dettalji li fihom. Għal każijiet speċifiċi, xi FKI jagħmlu sejħa lill-Uffiċjal tas-Smigħ biex jieħu deċiżjoni hu fil-każ li jkun hemm nuqqas ta' qbil bejn il-partijiet. Barra dan, Intel irrinunzja parzjalment vis-à-vis il-Kummissjoni għad-dritt tiegħu li jkollu aċċess għall-fajl, bħala prekawzjoni fil-każ li l-aċċess li ngħatalu mill-PTO kien se jillimita d-drittijiet ta' aċċess tiegħu taħt ir-Regolament (KE) Nru 773/2004 (5), filwaqt li kull Produttur ta' Tagħmir Oriġinali kkonċernat irrinunzja għad-dritt tiegħu dwar il-protezzjoni tas-sigrieti ta' negożju u informazzjoni kunfidenzjali oħra, fir-rigward tal-informazzjoni li għaddiet b'mod bilaterali taħt il-ftehimiet ma' Intel. L-Uffiċjal ta' Smigħ kien involut fl-istabbiliment ta' dawn il-FKI u appoġġja l-konklużjoni tagħhom f'dan il-każ.

(b) Il-Ftehim Dell-AMD dwar il-Kunfidenzjalità tal-informazzjoni

Qabel ma seħħ is-Smigħ Orali dwar id-DO, AMD għarraf lill-Uffiċjal tas-Smigħ li kien kkonkluda FKI ma' Dell, li tawh aċċess għall-kwoti maħruġa minn Dell li ntużaw fid-DO. Għall-kuntrarju tal-FKI li ġew konklużi ma' Intel, ftehim bħal dan, li ġie konkluż minn parti li bħala tali ma għandu l-ebda dritt ta' difiża jew dritt biex ikollu aċċess għall-fajl, kien purament bilaterali u ma ħoloq l-ebda dritt u lanqas obbligazzjoni fir-rigward tal-Kummissjoni. Għalhekk, u għall-kuntrarju tal-iżbalji ta' interpretazzjoni min-naħa ta' Intel, l-Uffiċjal ta' Smigħ baqa' jqies il-kwoti kollha ta' Dell fid-DO li ġew aċċettati bħala kunfidenzjali vis-à-vis ta' dak li għamel l-ilment, AMD, biex jibqgħu kunfidenzjali vis-à-vis AMD għall-fini tal-proċedura amministrattiva sħiħa, inkluża s-Smigħ Orali.

(c) Aċċess sħiħ għall-fajl

Minkejja l-FKI imsemmijin hawn fuq (supra I.4.(a)) il-kumplessità tal-fajl u l-informazzjoni kunfidenzjali ta' natura diversifikata li tinsab fih, taw bidu għal numru ta' talbiet min-naħa ta' Intel biex ikollu aċċess għall-fajl. L-għoti lill-Intel, tal-aċċess għall-fajl sħiħ, kemm jista' jkun, kien jinħtieġ numru ta' ispezzjonijiet personali, min-naħa tal-Uffiċjal tas-Smigħ, ta' dokumenti li skont Intel kellu bżonn biex titfassal difiża effettiva. Diversi minn dawn it-talbiet ingħataw, wara li ġiet ikkunsidrata l-loġika ta' Intel.

Intel ilmenta li ma kellux aċċess sħiħ għal dokumenti relatati mal-laqgħa bejn il-Kummissjoni u l-PTO (6) Wara talba raġjonevoli min-naħa ta' Intel, l-Uffiċjal tas-Smigħ tkixxef jekk jeżistix jew le xi tip ta' dokument dwar is-suġġett ta' din il-laqgħa. “Nota għall-fajl” bid-data tad-29 ta' Awwissu 2006 ġiet żvelata mid-Direttorat Ġenerali u tpoġġiet fil-fajl wara li l-Uffiċjal tas-Smigħ iddeċieda li dan għandu jsir fis-7 ta' Mejju 2008. Fl-istess ħin, l-Uffiċjal tas-Smigħ iddeċieda li din in-nota taħt l-Artikolu 27 (2) tar-Regolament (KE) Nru 1/2003 u taħt l-Artikolu 15 (2) Regolament (KE) Nru 773/2004 , kienet interna fin-natura tagħha. Jekk kellhomx jitħejjew minuti tal-għanijiet jew traskrizzjoni kif suppost ta' din il-laqgħa huwa fil-prinċipju kwistjoni ta' amminstrazzjoni tajba u għalhekk m'għandhiex tkun eżaminata f'rapport finali mill-Uffiċjal tas-Smigħ.

L-Uffiċjal tas-Smigħ jikkunsidra li Intel ingħatatlu l-aċċess sħiħ għall-fajl.

(d) Aċċess għal dokumenti li ma jinstabux fil-fajl

Kif ġie deskritt fid-dettall fl-abbozz tad-Deċiżjoni (7), Intel talab lill-Kummissjoni, permezz ta' ittra bid-data tal-4 ta' Settembru 2008, biex takkwista lista mingħand AMD, ta' 81 kategorija ta' dokumenti relatati ma' litigazzjoni privata bejn Intel u AMD quddiem il-Qorti tad-Distrett Federali f'Delaware fl-Istati Uniti tal-Amerika, u tgħaddih lilu skont hu, dawn id-dokumenti x'aktarx kienu juru li m'hemmx ħtija. Sussegwentament, fil-25 ta' Settembru 2008, Intel talab lill-Kummissjoni li “kellha tal-inqas titlob lil AMD biex jipprovdi d-dokumenti interni kollha rilevanti għall-allegazzjonijiet kemm fid-DO kif ukoll fid-DSO, li kien jipposjedi” Permezz tal-ittri bid-data tas-17 u d-29 ta' Settembru 2008, Intel ilmenta lill-Uffiċjal tas-Smigħ li “huwa ċar li l-fajl mhuwiex komplut” u minħabba f'hekk id-drittijiet ta' difiża tiegħu kienu qegħdin jiġu kompromessi.

L-Uffiċjal tas-Smigħ wieġbet, permezz ta' ittra bid-data tas-7 ta' Ottubru 2008, waqt li fl-istess ħin għamlet referenza għall-ittri preċedenti tagħha dwar il-kwistjoni bid-data tat-22 ta' Awissu u l-15 ta' Settembru 2008, li il-kwistjoni ta' jekk il-fajl, kif inhu, huwiex komplut jew le hija differenti mill-kwestjoni ta' jekk għandux jingħata l-aċċess sħiħ għal fajl li allegatament mhuwiex komplut. Bi qbil ma' dan, l-argumenti li huma relatati ma' fajl li allegatament mhuwiex komplut ma' jistgħux jistabilixxu l-punt li l-aċċess għall-fajl, kif inhu f’xi żmien partikolari, mhuwiex sħiħ.

Iżjed minn hekk, minkejja r-responsabbilità tal-Uffiċjal tas-Smigħ taħt il-premessa 3 tal-mandat biex jikkontrubwixxi għall-obbjettività, it-trasparaenza u l-effiċjenza tal-proċediment, la l-mandat attwali u lanqas il-ġurisprudenza ma jagħtu s-setgħa lill-Uffiċjal tas-Smigħ li jordna li xi investigazzjoni biex tlesti fajl li allegatament mhuwiex komplut. Għalhekk, jekk id-dokumenti kkonċernati, saħansitra dawk li minħabba n-natura speċifika tagħhom jistgħu potenzjalment juru nuqqas ta' ħtija, humiex fihom infushom rilevanti jew le fir-rigward tad-drittijiet ta' difiża, li tiddeċiedi jekk ċerti kategoriji f'ġurisdizzjoni oħra humiex deskritti b'manjiera speċifika u sostanzjata biżżejjed u/jew għandhomx inkunu investigati jew le, imur lil hinn mill-ambitu tal-mandat tal-Uffiċjal tas-Smigħ. It-talba ta' Intel kellha għalhekk tiġi kkunsidrata bħala ultra vires.

(e) Verżjoni mhux kunfidenzali tad-DO u-DSO għal dak li għamel l-ilment jiġifieri AMD

Bħala segwitu għall-Artikolu 6 (1) tar-Regolament (KE) Nru 773/2004 , dak li għamel l-ilment għandu d-dritt li jirċievi verżjoni mhux kunfidenzjali tad-DO u d-DSO. Dan id-dritt kien jiddgħajjef ferm u n-norma kienet tkun mingħajr skop li kieku r-reċipjent ma jkunx jista' jifhem il-verżjoni finali li ngħatatlu fl-aħħar.

Fir-rigward tal-informazzjoni pprovduta minn partijiet terzi u li se tiġi żvelata mhux biss lil dak li ġie indirizzat fid-DO iżda wkoll lil dak li għamel l-ilment, huwa kruċjali li ssir distinzjoni bejn l-informazzjoni li ma tistax tiġi kkunsidrata bħala kunfidenzjali u dik li l-kunfidenzjalità tagħha hija ġġustifikata iżda li se tiġi żvelata xorta waħda sabiex verżjoni mhux kunfidenzjali tkun tista' tintftiehem aħjar. Is-sigrieti tan-negozju m'għadhomx jkunu żvelati u, fil-prinċipju, akkużi ta' nuqqas ta' kunfidenzjalità fil-konfront ta' dak li għamel l-ilment, jekk ġustifikati, huma assoluti. Madanakollu, jekk l-iżvelar tal-informazzjoni rilevanti jrid isir ta' bilfors biex wieħed ikun jista' jifhem l-allegazzjoni prinċipali fid-DO, huwa relatat ma' informazzjoni neċessarja li sservi ta' prova ta' ksur fil-liġi, u huwa bilfors neċessarju li ssir assoċjazzjoni bejn dak li għamel l-ilment u l-proċedura ħalli b'hekk ikun jista' jressaq kummenti mgħarfin dwarha, tali żvelar ta' informazzjoni kunfidenzjali huwa possibbli u jiddependi fuq apprezzament ibbilanċjat u raġjenevoli min-naħa tal-Uffiċjal tas-Smigħ.

Kemm fir-rigward tad-DO u kif ukoll tad-DSO, l-Uffiċjal tas-Smigħ ma aċċettax it-talbiet ta' Intel biex ikun hemm kunfidenzjalità sħiħa u kellu jevalwa numru esaġerat ta' talbiet dwar kunfidenzjalità raġonevoli u ddetaljati kemm minn Intel kif ukoll minn dawk li pprovdew xi informazzjoni. Dan inkiseb mingħajr l-ebda rikors għal deċiżjoni taħt l-Artikolu 9 tal-Mandat (li permezz tiegħu tinbeda l-proċedura magħrufa bħala “il-proċedura AKZO” (8) kemm min-naħa ta' Intel kif ukoll min-naħa tal-Impriżi l-oħra kkonċernati.

F' Ottubru tal-2008 Intel żvela verżjoni kompluta kunfidenzjali tad-DO lil AMD fil-proċedimenti li saru fl-Istati Uniti. Intel isostni li dan kien żball. Intel għarraf lill-Kummissjoni b'dan il-fatt fis-17 ta' Marzu 2009.

(f) Il-partijiet terzi

Tliet kumpaniji talbu formalment biex ikunu ammessi għall-proċedimenti bħala partijiet terzi. Bħala risposta għal dawn it-talbiet, l-Uffiċjal tas-Smigħ tah permess lil Silicon Graphics Inc. (il-25 ta' Settembru 2007), lil International Business Machines (“IBM”; it-2 ta' Ottubru 2007) u – ftit qabel ma nbdiet is-Smigħ Orali– lil Hewlett Packard Company (“HP”, l-10 ta' Mazu 2008) biex ikunu preżenti għall-proċedimenti. Barra minn hekk, żewġ organizzazzjonijiet tal-konsumaturi ġew ammessi bħala partijiet terzi wara li ġġustifikaw kif inhu xieraq, x'kien l-interess speċifiku u l-qagħda tagħhom. l-Organizzazzjoni Ewropea dwar il-Konsumaturi Bureau Européen des Unions des Consommateurs (“BEUC”; It-22 ta' Frar 2008) u Union Fédérale des Consommateurs - Que Choisir, organizzazzjoni tal-konsumatur Franċiża (“UFC”; 6 ta' Marzu 2008). Il-partijiet kollha talbu u ngħataw sommarju mhux kunfidenzjali tad-DO u tad-DSO. L-ebda terza parti kkonċernat ma' ressaq xi kumment bil-miktub.

(g) DSO addizzjonali li ntalbet għall-ġustifikazzjoni tal-għanijiet

Meta wieġeb għad-DO (9) Intel ħa l-pożizzjoni li dikjarazzjoni addizzjonali tal-oġġezzjonijiet kienet meħtieġa fir-rigward tal-kwistjoni tal-ġustifikazzjoni tal-għanijiet. Madanakollu, DSO addizzjonali minħabba l-kwistjoni tal-ġustifikazzjoni tal-għanijiet biss ma kinitx neċessarja. Filwaqt li n-nuqqas ta' ġustfikazzjoni tal-għanijiet hija kundizzjoni negattiva biex jinstab abbuż (10) , il-piż li tipprovdi l-provi jaqa' fuq spallejn il-parti li qiegħed jagħmel talba għal ġustifikazzjoni tal-għanijiet. Jekk Intel offra minn qabel, kwalunkwe ġustifikazzjoni tal-għanijiet li saret bil-ħsieb, fir-rigward tad-diversi tipi ta' kondotta li ġew allegati fid-DO, il-Kummissjoni ittratat ma' dawn ilkoll. Għalhekk id-dritt li wieħed jinstema' ġie rispettat f'dan ir-rigward.

II. IL-PROĊEDURA ORALI

1. Is-Smigħ Orali dwar id-DO

Is-Smigħ dwar id-DO sar fil-11 u t-12 ta' Marzu 2008. Minbarra Intel u AMD, tliet partijiet interessati attendew is-Smigħ u taw il-preżentazzjoni tagħhom: HP, UFC Que Choisir u BEUC. Barra mir-rappreżentanti tal-Istati Membri, rappreżentant tal-Kummissjoni Federali dwar il-Kummerċ ipparteċipa bħala osservatur, wara li saru l-arranġementi amministrattivi tal-1999. Barra u lil hinn mill-arranġamenti li saru mal-Istati Uniti, l-Uffiċjal tas-Smigħ ta permess lill-Prosekutur Ġenerali tal-Istat ta' New York (11) biex jipparteċipa fis-Seduta bħala osservatur. Intel qabel ma' dan b'mod espliċitu. Qabel ma ġie ammess, il-Prosekur Ġenerali qabel mal-impenji espliċiti dwar il-kunfidenzjalità u l-użu tal-informazzjoni.

Minkejja diversi sessjonijiet privati minħabba talbiet dwar il-kunfidenzjalità leġittimi, is-Smigħ Orali, offra opportunità tad-deheb lil Intel biex jippreżenta l-fehmiet tiegħu dwar l-allegazzjonijiet, il-loġika warajhom (12), u l-evalwazzjoni ekonomika. F'dan ir-rigward huwa importanti li wieħed jinnota li matul is-Smigħ il-Kummissjoni għamlitha ċara lil Intel u Intel fehem li l-evalwazzjoni ekonomika ma kinitx kundizzjoni biex jinstab xi tip ta' abbuż.

Fuq din il-bażi mhuwiex l-Uffiċjal tas-Smigħ m'għandux għalfejn jesprimi l-pożizzjoni tiegħu dwar l-evawalzzjoni ekonomika u dwar il-konklużjoni li l-pagamenti min-naħa ta' Intel jista' jkollhom jew x'aktarx li se jkollhom effetti ta' esklużjoni għad-dannu tal-kompetizzjoni (13)

2. Is-Smigħ Orali li ntalab dwar id-DSO u l-IbF

Intel għamel talba għal smigħ orali dwar (a) partijiet mill-IbF u (b) id-DSO

(a) Wara l-IbF Intel talab, permezz ta' ittra bid-data tal-20 ta' Jannar 2009, għal Smigħ Orali li jikkonċerna ċerti dokumenti ta' AMD li ġew sottomessi lill-Kummissjoni fit-28 ta' Mejju 2008 (“id-dokumenti Delaware AMD”) Fit-22 ta' Jannar 2009, l-Uffiċjali tas-Smigħ fakkar li Intel ma kellu l-ebda dritt li jsaqsi, u l-Kummissjoni ma kellha l-ebda obbligu li tipprovdi għal smigħ orali sabiex id-drittijiet ta' difiża ta' Intel ikunu ġew rispettati fir-rigward tal-Ittra bil-Fatti. Barra minn hekk, smigħ orali ma setax ikun garantit biss fuq is-suġġett tad-dokumenti Delaware AMD minħabba li dawn id-dokumenti ngħataw bħala parti mill-proċedura għall-aċċess tal-fajl wara l-ħruġ tad-DSO, li permezz tagħha Intel diġà kien ingħata l-opportunità li jwieġeb u jagħmel talba għal smigħ orali, u minħabba li s-suġġett ta' smigħ orali huwa definut permezz tal-allegazzjonijiet fid-DO u/jew fid-DSO u mhux permezz tal-parti kkonċernat. Smigħ orali ddedikat esklussivament biex jippreżenta l-fehmiet dwar id-dokumenti li ntagħżlu ma ġiex approvat.

(b) Fis-sottomissjoni tiegħu tal-5 ta' Frar 2009 u permezz ta' ittra bid-data tal-10 ta' Frar 2009, Intel talab għal smigħ orali dwar id-DSO. Id-deċiżjonijiet relatati ma' smigħ orali, li jinkludu d-deċiżjoni li taċċetta jew li tiċħad talba għal smigħ orali li ġiet sottomessa wara t-terminu tal-iskadenza biex twieġeb għal dikjarazzjoni tal-oġġezzjonijiet, jaqgħu taħt il-kompetenza tal-Uffiċjal tas-Smigħ li qiegħed taħt mandat.

Għalhekk, permezz ta' ittra bid-data tas-17 ta' Frar 2009, l-Uffiċjal tas-Smigħ wieġeb lil Intel li d-dritt soġġettiv dwar l-għoti ta' smigħ orali jeżisti biss sa tmiem tat-terminu tal-iskadenza biex tiwieġeb għad-dikjarazzjoni tal-oġġezzjonijiet. Jekk talba għal smigħ orali ssir wara l-iskadenza stipulata, dan ma jfissirx li awtomatikament is-smigħ ma jistax isir f'kwalunkwe każ. L-Artikolu 10 (2), li jinqara flimkien mal-Artikolu 12 tar-Regolament (KE) Nru 773/2004 , mhux neċessarjament jipprekludi parti milli jagħmel talba għal smigħ orali. Li t-terminu tal-iskadenza ma tintlaħaqx fil-ħin ifisser li ma hemm l-ebda obbligu li smigħ bħal dan għandu jsir. L-Uffiċjal tas-Smigħ hija intitolata u obbligata li teżerċita d-diskrezzjoni tagħha la darba taslilha talba wara l-iskadenza li hija ġustifikata kif inhu xieraq.

L-iskadenza biex twieġeb għad-DSO ma kinitx ġiet estiża. L-Uffiċjal tas-Smigħ ħa nota tal-pożizzjoni tas-servizzi tal-Kummissjoni kif imfissra fl-ittra tagħhom tat-2 ta' Frar 2009 indirizzata lil Intel (14) li skontha l-proċess kif suppost tal-proċedura ma tirrekjedix li smigħ orali għandu isir bilfors. Bl-istess mod, hija kkunsidrat l-argumenti kollha favur l-għoti ta' smigħ li tressqu minn Intel, li prinċipalment jirreferu għad-dritt tiegħu “mingħajr limiti” biex jingħatalu smigħ orali.

Waqt li tkun qiegħda terżerċita d-diskrezzjoni tagħha l-Uffiċjal tas-Smigħ hija obbligata li tikkunsidra inter alia r-rekwiżit tal-applikazzjoni effettiva tar-regoli dwar il-kompetizzjoni, li parti essenzjali minn dan l-obbligu teżiġi li l-Kummissjoni għandha taġixxi fi ħdan tul ta' żmien raġonevoli biex id-deċiżjoniet tagħha jkunu ġew addotti. Filwaqt li l-limiti fil-ħin marbutin mal-manjiera li biha l-proċedura dwar kompetizzjoni hija organizzata ma jistgħux jiġġustifikaw il-ksur tad-dritt fundamentali li wieħed jinstema', l-ebda tali konflitt ma tqajjem fil-każ preżenti. F'dan il-każ, Intel bl-ebda mod ma ġie ostakolat milli jħejji u jressaq, fiż-żmien stipulat, it-tweġiba tiegħu fir-rigward tad-DSO fuq il-bażi tal-informazzjoni għad-dispożizzjoni tiegħu, almenu bħala prekawzjoni, u dan huwa tabilħaqq aktar minnu peress li l-Uffiċjal tas-Smigħ kien tawwal it-terminu tal-iskadenza. Intel kien ingħata ż-żmiem biex jagħmel talba għal smigħ orali mid-data li fiha d-DSO ġiet servuta f'Lulju tal-2008 sa l-aħħar tal-iskadenza mtawla jiġifieri f'Ottubru 2008. Ma kinitx tkun ħaga impossibbli biex l-għoti tas-smigħ jingħata saħansitra wara t-terminu tal-iskadenza, kieku Intel talab għalih – li ma għamilx. Xejn ma' kien se jipprekludi l-Uffiċjal tas-smigħ milli jistipula d-dati tas-smigħ f'manjiera konsistenti mat-talba li kienet għaddejja għal miżuri interim u b'hekk b'rispett sħiħ għall-proċedimenti quddiem il-Qorti. Għalhekk, minkejja li Intel, matul il-proċedura sħiħa sakemm l-appell tiegħu tressaq lil CFI, aġġixxa b'mod ġenerali, b'ħeffa u fi ħdan it-termini tal-iskadenza stipulati, filwaqt li għamel użu sħiħ tad-drittijiet ta' difiża tiegħu, l-għoti ta' smigħ orali lil Intel taħt iċ-ċirkustanzi preċiżi tas-17 ta' Frar 2009 kienu jpoġġu serjament fil-periklu l-progress f'waqtu tal-proċedura. B'kunsiderazzjoni għal din ir-raġuni u oħrajn li huma speċifiċi għall-każ, it-talba ma setgħetx tkun aċċettata.

L-Uffiċjal tas-Smigħ ma ġiex indirizzat minn Intel dwar il-kwestjoni tal-qagħda tas-sottomissjonijiet bil-miktub tal-5 ta' Frar 2009.

III. KONKLUŻJONIJIET

Fid-dawl ta’ dan ta’ hawn fuq, jiena nikkunsidra li f’dan il-każ id-drittijiet tal-partijiet li jinstemgħu ġew irrispettati.

L-abbozz tad-Deċiżjoni jindirizza biss l-oġġezzjonijiet rigward liema partijiet ingħataw l-opportunità li jesprimu l-fehmiet tagħhom.

Karen WILLIAMS

(1) Skont l-Artikoli 15 u 16 tad-Deċiżjoni tal-Kummissjoni (2001/462/KE, KEFA) tat-23 ta' Mejju 2001 dwar it-termini ta' referenza tal-Uffiċjali tas-Smigħ f'ċerti proċedimenti dwar il-kompetizzjoni (ĠU L 162, 19.6.2001, p. 21.) minn hawn il-quddiem imsejjaħ “il-mandat”

(2) Cf. para 1045 sa 1156 tal-abbozz tad-Deċiżjoni li tiddiskuti din l-analiżi, pe. para 1066 et. seq. dwar l-analiżi tar-rigressjoni applikata minn Intel.

(3) Kif intwera b'mod espliċitu fl-abbozz tad-Deċiżjoni para 925, indikat fid-DO para 337 u msemmi fid-DSO para 260.

(4) Cf. għal dettalji para 18 u 22 tal-abbozz tad-Deċiżjoni u l-Ordni tal-President tal-Qorti tal-Ewwel Istanza tas-27 ta' Jannar 2009 fil-każ T-457/08 Intel Corp. v. Commission, nyr.

(5) ĠU L 123, 27.4.2004, p. 18.

(6) Għal dettalji cf. para 39 et seq. tal-abbozz tad-Deċiżjoni.

(7) Para 71 et seq.

(8) ECJ, Każ 53/85, AKZO Chemie BV u AKZO Chemie UK Ltd v Commission, [1986] ECR, p. 1965.

(9) Para 823.

(10) ECJ, Il-Każ C-95/04 British Airways v il-Kummissjoni [2007] ECR I-2331, paragrafu 69; Każijiet konġunti C-468/06 sa C-478/06 Sot. Lélos kai Sia and Others [2008] nyr, paragrafu 39, u dan l-aħħar il-Każ 52/07, Kanal 5 Ltd. [2008] nyr, sentenza tal-11 ta' Diċembru 2009, para 47.

(11) Cf. paragrafu 35 tal-abbozz tad-deċiżjoni.

(12) Cf. para 281 et seq. tal-abbozz tad-deċiżjoni.

(13) Para 1002-1578 tal-abbozz tad-Deċiżjoni.

(14) Ara l-abbozz tad-Deċiżjoni para. 24